Su puddu meu hazis bidu

Su puddu meu hazis bidu,
comare, chi m’est mancadu?
Dae cando est abbitadu
a domo ostra, in hora ona!
no nde so pius padrona,
ne nde lu poto isbizzare,
senza mancu lu fidare
s’est ispresu e m’est fuidu;
su puddu meu hazis bidu?

Dae cando s’est ispresu
no intenden si no a mie,
ticca ticca! giuilende.
Nadu m’hant chi l’han intesu
in domo ostra dogni die
manzanu e sero cantende!
Continu l’isto chirchende
chi mi bogat dae tinu,
l’isto chirchende continu
e mai l’hap’a sa manu.
Nadu m’hant chi l’hant intesu
in domo ostra dogni die
cantende sero e manzanu.

Postu mi hat su pilu canu
chi mi bogat dae filu,
postu mi hat canu su pilu
chi eo nde disispero,
nadu m’hant chi l’hant intesu
in domo ostra dogni die
cantende manzanu e sero.
Cando bei cunsidero
giustissia a Deu dimando,
bei cunsidero tando
frastimo chi l’hat criadu;
su puddu meu hazis bidu
comare, chi m’est mancadu?

Dogni die in cussa pena
so e besso a lu chircare,
milli boltas lu fentomo.
Pro sa puddighina anzena
non cheret considerare
sa pudda mia de domo!
Rejone est, comare, como
su puddu meu iscappare,
como est rejone, comare,
già bos hat fattu sa cria;
pro sa puddighina anzena
non cheret considerare
de domo sa pudda mia!

Lassade tanta porfia,
su puddu meu iscappade,
tanta porfia lassade
non m’hapedas tantu in budda;
pro sa puddighina anzena
non cheret considerare
de domo sa mia pudda!
De su puddu nd’hapo nudda,
die e notte so in suddu
nudda n’hapo de su puddu
debbadas l’hapo pesadu;
su puddu meu hazis bidu,
comare, chi m’est mancadu?

Su puddighinu istimadu!
Pro ti dare a mandigare
finas deo mi nd’istao,
deo l’happo battagliadu
pro t’ider como gosare
chie mancu mi pensao!
Cantu pro te m’affannao
mi pariat un’ispantu
e m’affanno pro te cantu
pro te a notte e a die!
Deo t’hapo battagliadu.
Su puddu meu hazis bidu,
comare, chi m’est mancadu?

Pro t’ider como gosare,
mancu mi pensao chie
custu causat a mie
tristura, pena e assustu!
Causat a mie custu
a su coro forte iscancu,
deo l’hapo battagliadu
pro t’ider como gosare
chie mi pensao mancu.
Su puddighinu biancu
leadu t’has su caminu,
su biancu puddighinu
comare l’hat imbiscadu?

Si isse tardat a torrare
comente colza mi agatto,
die e notte so in suddu!
Su puddu cherzo comare,
iscandalu mannu fatto,
si non torrades su puddu
ne chirco custu ne cuddu,
allegria ne disgustu,
ne chirco cuddu ne custu
dubbito si ritardades;
su puddu cherzo, comare,
iscandalu mannu fatto
si su puddu non torrades.

Sa cosa anzena leades
che ladra malissiosa,
leades s’anzena cosa
cun astussia e cun ingannu.
Su puddu cherzo, comare,
si non torrades su puddu
bos fatto iscandalu mannu,
reparade tantu dannu
cantu a mie causades,
tantu dannu reparades
chi m’hazis accajonadu.
Su puddu meu hazis bidu
comare, chi m’est mancadu?